**МОНГОЛ УЛСЫН ИХ ХУРЛЫН**

**2018 ОНЫ ХАВРЫН ЭЭЛЖИТ ЧУУЛГАНЫ**

**ХУУЛЬ ЗҮЙН БАЙНГЫН ХОРООНЫ 5 ДУГААР САРЫН 23-НЫ ӨДӨР**

**/ЛХАГВА ГАРАГ/-ИЙН ХУРАЛДААНЫ ТЭМДЭГЛЭЛИЙН**

**ТОВЬЁОГ**

|  |  |  |
| --- | --- | --- |
|  ***№*** | ***Хэлэлцсэн асуудал*** | ***Хуудасны******дугаар*** |
|  ***1.*** | ***Хуралдааны товч тэмдэглэл:*** | 1-3 |
|  ***2.*** | ***Хуралдааны дэлгэрэнгүй тэмдэглэл:***  |  |
|  | **1. Үндсэн хуулийн цэцийн гишүүнийг томилох тухай асуудал** | 6-10 |
|  | ***2.* Үндсэн хуулийн цэцийн гишүүнийг томилох тухай асуудал** | 10-11 |
|  | ***3.* Согтуурах, мансуурах донтой хүнийг захиргааны журмаар албадан эмчлэх тухай хуулийн шинэчилсэн найруулгын төсөл болон хамт өргөн мэдүүлсэн бусад хуулийн төслүүд */****Засгийн газар 2018.05.11-ний өдөр өргөн мэдүүлсэн, төслийн үзэл баримтлалыг хэлэлцэх эсэх/* | 11-16 |

**Монгол Улсын Их Хурлын 2018 оны хаврын ээлжит чуулганы**

**Хууль зүйн байнгын хорооны 5 дугаар сарын 23-ны өдөр**

**/Лхагва гараг/-ийн хуралдааны гар тэмдэглэл**

Хууль зүйн байнгын хорооны дарга Ш.Раднаасэд ирц, хэлэлцэх асуудлын дарааллыг танилцуулж, хуралдааныг даргалав.

Хуралдаанд ирвэл зохих 18 гишүүнээс 10 гишүүн ирж, 55.5 хувийн ирцтэйгээр хуралдаан 14 цаг 31 минутад Төрийн ордны “Жанжин Д.Сүхбаатар” танхимд эхлэв.

*Чөлөөтэй: Ж.Батзандан, Ц.Гарамжав, Ц.Мөнх-Оргил, Б.Пүрэвдорж, Л.Энхболд;*

Хэлэлцэх асуудалтай холбогдуулан Улсын Их Хурлын гишүүн Ж.Ганбаатар үг хэлэв.

***Нэг. Үндсэн хуулийн цэцийн гишүүнийг томилох тухай асуудал***

 Хэлэлцэж буй асуудалтай холбогдуулан Монгол Улсын Ерөнхийлөгчийн Тамгын газрын дарга З.Энхболд, Үндсэн хуулийн цэцийн гишүүнд нэр дэвшигч Б.Буяндэлгэр, Г.Туулхүү, Ц.Нанзаддорж нар оролцов.

Хуралдаанд Улсын Их Хурлын Тамгын газрын Хууль, эрх зүйн асуудал хариуцсан нарийн бичгийн дарга Д.Амгалан, Хууль зүйн байнгын хорооны ажлын албаны ахлах зөвлөх Б.Баасандорж, зөвлөх Ч.Ариунхур нар байлцав.

 Үндсэн хуулийн цэцийн гишүүнд нэр дэвшигчдийн талаар Монгол Улсын Ерөнхийлөгчийн Тамгын газрын дарга З.Энхболд танилцуулав.

 Нэр дэвшигчийн танилцуулгатай холбогдуулан Улсын Их Хурлын гишүүн Ж.Ганбаатар, Н.Учрал нарын тавьсан асуултад Үндсэн хуулийн цэцийн гишүүнд нэр дэвшигч Б.Буяндэлгэр, Г.Туулхүү, Ц.Нанзаддорж нар хариулж, тайлбар хийв.

 Улсын Их Хурлын гишүүн Б.Дэлгэрсайхан үг хэлэв.

 **Ш.Раднаасэд: -** Үндсэн хуулийн цэцийн гишүүнд нэр дэвшигч Батсүхийн Буяндэлгэрийг дэмжье гэсэн санал хураалт явуулъя.

 Зөвшөөрсөн: 11

 Татгалзсан: 2

 Бүгд: 13

 84.6 хувийн саналаар дэмжигдлээ.

  **Ш.Раднаасэд: -** Үндсэн хуулийн цэцийн гишүүнд нэр дэвшигч Гомбожавын Туулхүүг дэмжье гэсэн санал хураалт явуулъя.

 Зөвшөөрсөн: 10

 Татгалзсан: 0

 Бүгд: 10

 100 хувийн саналаар дэмжигдлээ.

 **Ш.Раднаасэд: -** Үндсэн хуулийн цэцийн гишүүнд нэр дэвшигч Цагааны Нанзаддоржийг дэмжье гэсэн санал хураалт явуулъя.

 Зөвшөөрсөн: 10

 Татгалзсан: 0

 Бүгд: 10

 100 хувийн саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын гишүүн Ж.Ганбаатар Улсын Их Хурлын чуулганы нэгдсэн хуралдаанд танилцуулахаар тогтов.

*Уг асуудлыг 14 цаг 55 минутад хэлэлцэж дуусав.*

***Хоёр. Үндсэн хуулийн цэцийн гишүүнийг томилох тухай асуудал***

Хэлэлцэж буй асуудалтай холбогдуулан Улсын Их Хурлын дарга М.Энхболд, Үндсэн хуулийн цэцийн гишүүнд нэр дэвшигч Ш.Солонго нар оролцов.

Хуралдаанд Улсын Их Хурлын Тамгын газрын Хууль, эрх зүйн асуудал хариуцсан нарийн бичгийн дарга Д.Амгалан, Хууль зүйн байнгын хорооны ажлын албаны ахлах зөвлөх Б.Баасандорж, зөвлөх Ч.Ариунхур нар байлцав.

 Үндсэн хуулийн цэцийн гишүүнд нэр дэвшигчийн талаар Улсын Их Хурлын дарга М.Энхболд танилцуулав.

 Танилцуулгатай холбогдуулан Улсын Их Хурлын гишүүдээс асуулт гараагүй болно.

 Улсын Их Хурлын гишүүн С.Эрдэнэ үг хэлэв.

 **Ш.Раднаасэд: -** Үндсэн хуулийн цэцийн гишүүнд нэр дэвшигч Шилагарьдын Солонгыг дэмжье гэсэн санал хураалт явуулъя.

 Зөвшөөрсөн: 10

 Татгалзсан: 0

 Бүгд: 10

 100 хувийн саналаар дэмжигдлээ.

  Байнгын хорооноос гарах санал, дүгнэлтийг Улсын Их Хурлын гишүүн Ж.Ганбаатар Улсын Их Хурлын чуулганы нэгдсэн хуралдаанд танилцуулахаар тогтов.

 *Уг асуудлыг 15 цаг 01 минутад хэлэлцэж дуусав.*

***Гурав. Согтуурах, мансуурах донтой хүнийг захиргааны журмаар албадан эмчлэх тухай хуулийн шинэчилсэн найруулгын төсөл болон хамт өргөн мэдүүлсэн бусад хуулийн төслүүд /****Засгийн газар 2018.05.11-ний өдөр өргөн мэдүүлсэн, төслийн үзэл баримтлалыг хэлэлцэх эсэх/*

 Хэлэлцэж буй асуудалтай холбогдуулан Хууль зүй, дотоод хэргийн сайд Ц.Нямдорж, Хууль зүй, дотоод хэргийн яамны Хууль зүйн бодлогын газрын дарга П.Сайнзориг, мөн яамны Хууль зүйн бодлогын газрын ахлах мэргэжилтэн Л.Мөнхцэцэг, Цагдаагийн ерөнхий газрын Хуулийн хэлтсийн дарга Л.Нямдаваа, мөн газрын Нийтийн хэв журам хамгаалах албаны Бодлого, зохицуулалтын хэлтсийн дарга П.Эрдэнэбат, Эрүүгийн цагдаагийн газрын Хар тамхитай тэмцэх хэлтсийн дарга, цагдаагийн дэд хурандаа Б.Ариунжаргал, Шүүхийн шийдвэр гүйцэтгэх ерөнхий газрын Хорихоос өөр төрлийн ял эдлүүлэх газрын мэргэжилтэн У.Энэрэл, Сэтгэцийн эрүүл мэндийн үндэсний төвийн ерөнхий захирал Л.Насанцэнгэл, Шүүхийн шийдвэр гүйцэтгэх ерөнхий газрын Албадан эмчилгээний газрын дарга П.Энхмаа, Сэтгэцийн эрүүл мэндийн төвийн эмч Ж.Гантулга нар оролцов.

Хуралдаанд Хууль зүйн байнгын хорооны ажлын албаны ахлах зөвлөх Б.Баасандорж, референт Ч.Батбямба нар байлцав.

 Хууль санаачлагчийн илтгэлийг Хууль зүй, дотоод хэргийн сайд Ц.Нямдорж танилцуулав.

Хууль санаачлагчийн илтгэлтэй холбогдуулан Улсын Их Хурлын гишүүн Л.Болдын тавьсан асуултад Хууль зүй, дотоод хэргийн сайд Ц.Нямдорж, Хууль зүй, дотоод хэргийн яамны Хууль зүйн бодлогын газрын дарга П.Сайнзориг, Эрүүгийн цагдаагийн газрын Хар тамхитай тэмцэх хэлтсийн дарга Б.Ариунжаргал нар хариулж, тайлбар хийв.

**Ш.Раднаасэд: -** Согтуурах, мансуурах донтой хүнийг захиргааны журмаар албадан эмчлэх тухай хуулийн шинэчилсэн найруулгын төсөл болон хамт өргөн мэдүүлсэн бусад хуулийн төслүүдийн үзэл баримтлалыг хэлэлцэх нь зүйтэй гэсэн саналыг дэмжье гэсэн санал хураалт явуулъя.

Зөвшөөрсөн: 12

Татгалзсан: 0

Бүгд: 12

100 хувийн саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын гишүүн Н.Оюундарь Улсын Их Хурлын чуулганы нэгдсэн хуралдаанд танилцуулахаар тогтов.

 *Хуралдаан 49 минут үргэлжилж, ирвэл зохих 18 гишүүнээс 13 гишүүн ирж, 72.2 хувийн ирцтэйгээр 15 цаг 20 минутад өндөрлөв.*

   Тэмдэглэлтэй танилцсан:

 ХУУЛЬ ЗҮЙН БАЙНГЫН ХОРООНЫ

ДАРГА Ш.РАДНААСЭД

 Тэмдэглэл хөтөлсөн:

 ПРОТОКОЛЫН АЛБАНЫ

ШИНЖЭЭЧЦ.АЛТАН-ОД

**МОНГОЛ УЛСЫН ИХ ХУРЛЫН**

**2018 ОНЫ ХАВРЫН ЭЭЛЖИТ ЧУУЛГАНЫ**

**ХУУЛЬ ЗҮЙН БАЙНГЫН ХОРООНЫ 5 ДУГААР САРЫН 23-НЫ ӨДӨР**

**/ЛХАГВА ГАРАГ/-ИЙН ХУРАЛДААНЫ ДЭЛГЭРЭНГҮЙ**

**ТЭМДЭГЛЭЛ**

**Хуралдаан 14 цаг 31 минутад эхлэв.**

 **Ш.Раднаасэд: -** Хэлэлцэх асуудал. Нэгдүгээрт, Согтуурах, мансуурах донтой хүнийг захиргааны журмаар албадан эмчлэх тухай хуулийн төсөл болон холбогдох бусад хуулийн төсөл байгаа. Засгийн газар 5.11-ний өдөр өргөн мэдүүлсэн. Төслийн үзэл баримтлалын хэлэлцэх эсэхийг шийднэ.

Хоёрдугаарт нь, Үндсэн хуулийн цэцийн гишүүнийг томилох асуудлаар Ерөнхийлөгчөөс санал болгосон нэр дэвшигчдийн асуудал байна.

Гуравт нь, мөн Үндсэн хуулийн гишүүнийг томилох асуудлаар Улсын Их Хурлын даргаас санал болгосон нэр дэвшигчийн талаар. Ийм гурван асуудлыг хэлэлцэнэ.

Хэлэлцэх асуудлаар саналтай гишүүд байна уу? Ж.Ганбаатар гишүүн.

**Ж.Ганбаатар: -** Баярлалаа. Зүгээр энэ Монгол Улсын Их Хурлаас юм уу, Засгийн газраас энэ KOREAN AIR, MIAT-тай байгуулсан давуу эрхийн гэрээ гэнэ үү, тогтоол ч гэнэ үү нэг тийм юм байдаг юм шиг байгаа юм. Би бол тэр үед нь байгаагүй учраас сайн мэдэхгүй байна.

Тэгэхээр би зүгээр Хууль зүйн байнгын хороог энэ тогтоол юм уу, энэ гэрээг одоо эргэж харах талаас нь санаачилгатай ажиллаачээ гэж хүсэх гэж байгаа юм. Өнөөдөр Монгол Улсад одоо бид энэ . KOREAN AIR, MIAT-тай холбоотой асуудлаас чинь болоод хэд дахин үнэтэй, дэлхийн бүх улсаас хэд дахин үнэтэй. Бүгд л мэдэж байгаа шүү дээ. Бүгдээрээ мэдэж байгаа. Ярьдаг. Тэгээд төмөр зам юм уу, одоо эсвэл уул уурхай ч гэдэг юм уу, эсвэл одоо банк, санхүү гэдэг юм уу ийм юм нь дээр их том том лобби бүлэг байгуулагдаад л. Тэгээд одоо Эрдэнэт ч гэдэг юм уу. Тэгээд бүгд их санаачилгатай. Тэгээд хуульд нь анхаарал тавиад.

 Тэгээд яагаад иргэддээ одоо энэ жижиг, дунд аж ахуйн нэгжтэй холбоотой ийм юм болохоор хэн ч тоодоггүй. Хэн ч үгийг нь сонсдоггүй. Ороод сайд, дарга нартай ярья гэхээр үг сонсохгүй. Энэ минутыг ашиглаж 5 минут хэдэн юм хэлье дээ ядаж. Сайд, дарга нар чинь өөдөөс юм ярихаар чинь одоо сайд хүний үгийг сонсоод суухаас өөр арга байхгүй.

Тэгээд Хууль зүйн байнгын хороог энэ талаар анхаараачээ. Би бол одоо энэ талаар Хууль зүйн байнгын хороо, эсвэл ажлын хэсэг гаргамаар. Энэ талаар дэмжлэг үзүүлээч гэж. KOREAN AIR, MIAT-тай байгуулсан тэр гэрээ гэдэг асуудлыг цуцлаачээ. Эсвэл тогтоол байвал тогтоолын төсөлд нь өөрчлөлт оруулаачээ. Хууль зүйн байнгын хороон даргыг би маш тийм тодорхой хариулт өгнө байх гэж бодож байна.

Одоо зүгээр Киргизээс. Би зүгээр том улсуудыг нь ярихаа болъё. Киргизээс, Казахаас одоо Москва руу нисэхэд 100 доллар л байгаа байхгүй юу. Би сая жижиг, дундын ажлаар яваад ирсэн. Одоо тэр Америк, Өмнөд Солонгосоо ярихаа болъё.

Өнөөдөр бид одоо 2 сард 7, 8 сарын билет захиалахад байхгүй байгаа шүү дээ. Байхгүй ээ гээд өгдөггүй. Тэгсэн мөртлөө нэг хоёр гурван сарын дараа нэг ийм үнэтэй суудал гарчихлаа. Авах уу, яах вэ гээд одоо нэг 2 саяын билетийг 3 сая 800 мянган төгрөгийн үнэтэй. МИАТ нь ч билет байхгүй, KOREAN AIR нь билет байхгүй.

Тэгээд одоо ийм гачлантай, ийм юутай байж би энэ жуулчлалыг чинь дагаад одоо хүнс, зочид буудал, тээвэр, такси, одоо бууз, хуушуур гээд бүгд хөгжинө. Тэгээд энэ талаар ерөөсөө хэн ч анхаардаггүй, хэн ч лобби бүлэг хийдэггүй. Тэгээд л нэг том том төсөл, мөнгө ярихаараа бүгдээрээ том том лобби бүлэг байгуулдаг. Надтай хамтарч ажиллаач гэж одоо би гишүүдээсээ гуймаар байна. Ажиллаач. Хууль зүйн байнгын хороон даргыг дэмжээч гэж.

Би нэг их одоо поп маягаар яриагүй шүү дарга аа. Та одоо намайг нэг. Би одоо энэ талаар бол одоо зөндөө хэлсэн. Чуулганы индэр дээрээс ч хэлсэн. Сайд болохоосоо өмнө Ж.Бат-Эрдэнэ гишүүн одоо хийнэ гэсэн. Тэгээд одоо сайд болсноосоо хойш ямар хүндрэл байдаг юм мэдэхгүй. Тэгээд өнөөдөр тэгээд л Засгийн газар дээр нэг хувьчилна гэсэн шийдвэр гарч байгаа сураг байна лээ. Хувьчилна гэдэг шийдвэр зөндөө гарсан шүү дээ. Манай Налайхын зам одоо маргааш боллоо гэж 20 жил ярьдагтай адилхан л МИАТ-ийг хувьчлах гэж байна гэж зөндөө ярьсан. Би бол аягүй хол сонсогдож байна. Итгэхгүй байгаа.

Тэгэхээр энэ МИАТ-ийнхаа асуудал юм уу, KOREAN AIR-тэй асуудал биш. Энэ хоёр компаниас болоод Монголын ард түмэн дэлхийгээс хязгаарлагдаж байна шүү дээ. Бусад улсуудад Монголыг хязгаарлаж байна шүү дээ. Хөгжлийг боомилж байна. Санаатайгаар одоо дампууруулж байна шүү дээ. Хууль зүйн байнгын хороо анхааралдаа авах цаг болсон. Наад Эрдэнэт, Оюу Толгойгоос чинь том асуудал байх шүү бараг. Баярлалаа.

**Ш.Раднаасэд: -** Ж.Ганбаатар гишүүнд баярлалаа. Энэ зүй ёсны монополь байдал нь зүй ёсны бус болчихоод тэр нь ийм байдал үүсгээд байгаа юм л даа. Энэ маш олон удаа гишүүд ярьж байна. Ж.Ганбаатар гишүүн миний мэдэхийн гурав дахиа ярьж байна.

Эдийн засгийн байнгын хороо яг хариуцах асуудал нь бол мөн. Гэхдээ би ингэж бодож байна. Эхлээд тэр сайдад нь нэг асуулга тавиад үзээч. Гишүүнийхээ хувьд. Ямар учиртай гэрээ хэдэн онд яаж байгуулагдсан юм. Яагаад ийм өндөр үнэтэй нисгээд байдаг юм. Энийг өөрчлөх ийм боломж байдаггүй юм уу. Өрсөлдөөн байхгүй болохоор дангаар нэг субъектээс хамааралтайгаар Монголын ард түмэн ингээд явдаг ийм хэлбэр лүү ормооргүй байна гэж.

Асуулга тавьсныхаа дараа бид шалтгаан юм нь хаана байдгийг харж байж. Хамаагүй. Шаардлагатай гэвэл хоёулаа цуг асуулга тавья. Тэгээд тэр сайдаас асууж сонсоод юу юуг өөрчлөх ёстой юм. Шаардлагатай гэвэл Эдийн засгийн байнгын хороо руу. Эдийн засгийн байнгын хорооны гишүүн та өөрөө байгаа. Тийм ээ. Байнгын хорооны тогтоол гаргадаг юм уу. Тодорхой компаниуд руу чиглэсэн. Эсвэл Зам, тээврийн сайд руу чиглэсэн. Ийм чиглэл өгсөн байдлаар юм шийдэж болох байх гэж бодож байна.

Хэлэлцэх асуудалдаа оръё. Ц.Нямдорж сайд байна уу? Ажлын хэсэг наашаа суучих. Наашаа дөхөөд суучих. Ажлын хэсгийг танилцуулж байя. П.Сайнзориг байна уу? Хууль зүй, дотоодын хэргийн яам. Газрын дарга. Л.Мөнхцэцэг Хууль зүй, дотоод хэргийн яам, ахлах мэргэжилтэн. Л.Нямдаваа Цагдаагийн ерөнхий газар Хуулийн хэлтсийн дарга. П.Эрдэнэбат Цагдаагийн ерөнхий газрын Нийтийн хэв журам хамгаалах албаны Бодлого, зохицуулалтын хэлтсийн дарга. У.Энэрэл Шүүхийн шийдвэр гүйцэтгэх ерөнхий газрын Хорихоос өөр төрлийн ял эдлүүлэх газрын ажилтан. Л.Насанцэнгэл Сэтгэцийн эрүүл мэндийн үндэсний төвийн ерөнхий захирал. П.Энхмаа Шүүхийн шийдвэр гүйцэтгэх ерөнхий газрын Албадан эмчилгээний газрын дарга. Ж.Гантулга Сэтгэцийн эрүүл мэндийн төвийн эмч гэсэн ийм бүрэлдэхүүн байна.

Төрийн нарийн бичгийн дарга нь байхгүй байгаа юм уу? Г.Баясгалан дарга. Дэд сайд нь хаана байгаа юм? Энэ дотор байгаа сурагтай байна. Тэгвэл хоёр дахь асуудал руугаа орж байх уу? За яах вэ. Энэ нэг их олон асуудал байхгүй юм чинь.

Ерөнхийлөгчийн Тамгын газрын дарга ирсэн байгаа юу? Тийм ээ. Дараагийн асуудал. Ажлын хэсэг түр хүлээж байгаарай. Гараад хүлээж бай. Сайдыг ирэхээр оруулъя.

**Нэг. Үндсэн хуулийн цэцийн гишүүнийг томилох тухай асуудал**

Үндсэн хуулийн цэцийн гишүүнийг томилох тухай асуудал байгаа. Ерөнхийлөгчөөс цэцийн гишүүнээр томилуулахаар нэр дэвшүүлсэн байгаа. Хуулийн дагуу 5 хоногийн дотор Байнгын хороогоор хэлэлцэж шийдэх учиртай. 5 сарын 18-нд Ерөнхийлөгч цэцийн тухай хуулийн дагуу захирамж гаргаж ирүүлсэн. Бүрэн эрхийн хугацаа нь дуусгавар болсон. Ерөнхийлөгчийн захирамжийг уншаад өгчихье.

Монгол Улсын Үндсэн хуулийн цэцийн гишүүнээр томилох тухай. Монгол Улсын Үндсэн хуулийн 65 дугаар зүйлийн 1, Монгол Улсын Ерөнхийлөгчийн тухай хуулийн 9 дүгээр зүйлийн 1, Монгол Улсын Үндсэн хуулийн цэцийн тухай хуулийн 3 дугаар зүйлийн 1, 2 дахь хэсгийг тус тус үндэслэн захирамжлах нь:

Бүрэн эрхийн хугацаа нь дуусгавар болсон Монгол Улсын Үндсэн хуулийн цэцийн гишүүн Даваасүрэнгийн Наранчимэгийн оронд Батсүхийн Буяндэлгэрийг, Наваанпэрэнлэйн Жанцангийн оронд Гомбожавын Туулхүүг, Тогоочийн Лхагваагийн оронд Цагааны Нанзаддоржийг тус тус Монгол Улсын Үндсэн хуулийн цэцийн гишүүнээр томилуулахаар Улсын Их Хуралд санал болгосугай гэсэн ийм захирамж гаргаж ирүүлсэн байгаа.

З.Энхболд дарга ирсэн байна уу? Эхний асуудал хойшилсон. Сайд нь ажилтай байгаа юм шиг байна. З.Энхболд дарга аа, наашаа микрофонд дөхөөд суучих уу. Цэцийн гишүүнээр томилуулах тухай саналыг Ерөнхийлөгчийн Тамгын газар З.Энхболд дарга танилцуулна. 2 дугаар микрофон.

**З.Энхболд: -** Хууль зүйн байнгын хорооны гишүүдэд энэ өдрийн мэнд хүргэе.

Монгол Улсын Ерөнхийлөгч захирамж гаргаж Үндсэн хуулийн цэцийн гишүүдэд санал болгосон байгаа. Санал болгосон бичгийг 5 сарын 18-ны өдөр дугаар 12-оор Улсын Их Хуралд хүргүүлсэн.

Уг албан бичигт Монгол Улсын Үндсэн хуулийн цэцийн гишүүнээр томилуулах тухай. Монгол Улсын Үндсэн хуулийн 65 дугаар зүйлийн 1, Монгол Улсын Ерөнхийлөгчийн тухай хуулийн 9 дүгээр зүйлийн 1, Монгол Улсын Үндсэн хуулийн цэцийн тухай хуулийн 3 дугаар зүйлийн 1, 2 дахь хэсгийг тус тус үндэслэн захирамжлах нь:

Бүрэн эрхийн хугацаа нь дуусгавар болсон Монгол Улсын Үндсэн хуулийн цэцийн гишүүн Даваасүрэнгийн Наранчимэгийн оронд Батсүхийн Буяндэлгэрийг, Наваанпэрэнлэйн Жанцангийн оронд Гомбожавын Туулхүүг, Тогоочийн Лхагваагийн оронд Цагааны Нанзаддоржийг тус тус Монгол Улсын Үндсэн хуулийн цэцийн гишүүнээр томилуулахаар Улсын Их Хуралд санал болгосугай гэсэн ийм захирамж гаргасныг Улсын Их Хуралд хүргүүлсэн байгаа.

Асуудлыг хэлэлцэн шийдвэрлэж өгөхийг хүсье.

**Ш.Раднаасэд: -** Нэр дэвшигч Б.Буяндэлгэр, Г.Туулхүү, Ц.Нанзаддорж нар ирсэн байна.

Хэлэлцэж байгаа асуудалтай холбогдуулаад нэр дэвшигчдээс асуух асуулттай гишүүд байна уу? Ж.Ганбаатар гишүүн.

**Ж.Ганбаатар: -** Баярлалаа. Надад ганц л асуулт байна. Цэцийн гишүүд улс төрөөс бүрэн ангид, улс төрчдөөс бүрэн ангид зөвхөн Үндсэн хуульд нийцүүлж ажиллах ёстой гэж бүгдээрээ мэдэж байгаа.

Тэгэхээр би зүгээр нэр дэвшигчдээс яаж улс төрчдөөс ангид, улс төрөөс ангид ажиллах юм бэ? Та нэр дэвшигч нарын өөрсдийн чинь яг бодол, ямар бодол байгаа юм? Та нар өөрсдөө яаж улс төрчдөөс ангид. Улс төрчдөөс гэдэг үгний цаана юу байгааг. Тэр дэвшүүлсэн хүмүүсээсээ яаж ангид ажиллах юм бэ гэсэн санаа л даа. Их Хурлаас. Энэ талаас нь одоо өөрсдийнхөө бодож байгаа зүйлийг хэлээч. Яаж Үндсэн хуульд нийцүүлж ажиллах юм бэ гэдэг талаас нь. Баярлалаа.

**Ш.Раднаасэд: -** Г.Туулхүү нэр дэвшигчээс эхлэх үү? 4 дүгээр микрофон.

**Г.Туулхүү: -** Би энэ асуудлыг ойлгохдоо ер нь бол цэц гэдэг байгууллага Үндсэн хуулийн хэрэгжилтэд хяналт тавьж байдаг ийм байгууллага гэж үзэж байгаа. Тэгэхээр тэр хуульд юу гэж заагдсан байна, юу гэж бичигдсэн байна тэр дагуу л ажлаа явуулна даа. Тийм.

**Ш.Раднаасэд: -** 1 номерын микрофон. Б.Буяндэлгэр гуай та ярьж болно.

**Б.Буяндэлгэр: -** Монгол Улсын Үндсэн хуулийн цэц бол Монгол Улсын Үндсэн хуулийг хамгаалах баталгаа гэж бүр заасан байгаа. Тийм учраас Монгол Улсын Үндсэн хуулийг барьж ажиллана. Төрийн тусгай албаны хувьд бол намын гишүүнээс чөлөөлөгдсөн байх ёстой. Хуульдаа л захирагдаж ажиллана. Монгол Улсын Үндсэн хуулийг Үндсэн хуулийн цэц барьж ажиллах ёстой гэсэн. Тэгээд халдашгүй, хараат бусаар ажиллах ёстой гэсэн тэр хуулийн үүргээ биелүүлж ажиллана.

**Ш.Раднаасэд: -** Болсон уу? Тийм ээ. 4 дүгээр микрофон.

**Ц.Нанзаддорж: -** Ж.Ганбаатар гишүүний асуултад хариулъя. Ер нь Үндсэн хуулийн үзэл баримтлал Үндсэн хууль өөрөө бүх нийтээр дагаж мөрдөхийг шаарддаг. Энэ дээр бол Үндсэн хуулийг чандлан сахиулах баталгааг хангах байгууллагад нэр дэвшиж тэнд очиж ажиллах ийм боломж бүрдвэл энэ зарчмыг тулгуур зарчмыг баримталж ажиллана.

Ерөнхийлөгчөөс нэр дэвшүүлж Их Хурлаас томилогдох ийм албан тушаалд ер нь хараат бусаар ажиллана гэдгээ илэрхийлж байна. Ингээд өмнөх нэр дэвшигчийн хэлсэн зүйлүүдтэй бас санал нэгтэй байна.

**Ш.Раднаасэд: -** Н.Учрал гишүүн. За байж бай. Ж.Ганбаатар гишүүн. 1 минут.

**Ж.Ганбаатар: -** За баярлалаа. Амжилт хүсье. Гэхдээ яах вэ бидэнд тэгдэг ингэдэг гээд бас одоо бид бол мэдэж байгаа л даа. Бүгдийг нь.

Энэ бол ард иргэдээс болоод улс төрчдөөс улс төрөөс харьяалсан, одоо улс төрөөс захиалсан шийдвэрүүд цэцээс гаргаж байна гэсэн л хардалт байгаа шүү дээ. Тийм учраас цаашдаа одоо яг өөрсдийнхөө хэлж байгаагаар тэр Үндсэн хуулиа дээдэлж ажиллаарай л гэдгийг л чин сэтгэлээсээ хүсье. Тэгээд цаг хугацаа харуулах биз. Хэн хэн яаж ажилласныг. Энэ бол одоо хэн нэгэн хүнээс юм уу, улс төрөөс одоо Үндсэн хуулийн цэц хамааралгүй шүү. Бие даасан байгууллага шүү гэдгийг л одоо ард иргэдэд болоод эргэлзэж байгаа хүмүүст илэрхийлж ажиллахыг чин сэтгэлээсээ хүсье. Баярлалаа.

**Ш.Раднаасэд: -** Н.Учрал гишүүн.

**Н.Учрал: -** Ерөнхийлөгчөөс бүрэн эрхийнхээ хүрээнд оруулж ирж байгаа энэ цэцийн гишүүдэд бас хүндэтгэлтэй хандаж байна.

Гэхдээ бас нэг асуулт байна. Үндсэн хуулийн цэц бол. Сая бас Ж.Ганбаатар гишүүний хэлдэгээр хэн нэгэн хэсэг бүлэг хүмүүсийн эрх ашгийг хангах зорилгоор бүр зориуд Үндсэн хуулийн цэцээр дүгнэлт гаргуулдаг болоод одоо удаж байгаа. Өнөөдөр ерөнхийдөө өглөө бол би бас Шүүхийн шийдвэр гүйцэтгэх тухай хуулийн зарим заалт бас Үндсэн хуулийг зөрчсөн асуудлаар итгэмжлэгдсэн төлөөлөгчөөр бас хуралдаанд оролцоод ирсэн. Тэгээд би бол бас бодитойгоор хэлсэн. Банкны захиалгаар битгий ийм юм оруулж ирж бай. Хэний зорилгоор чи явж байгаа юм бэ гэж би тухайн мэдээлэл гаргагч этгээдэд хэлсэн. Тэгээд өнөөдөр бас Г.Туулхүү дарга томилогдож байна. Шүүхийн шийдвэр гүйцэтгэх тухай хуулийн ажлын хэсэг дээр бид хамтарч ажилласан.

Тэгэхээр энэ хуультай холбоотой олон гомдлууд бол ирж байгаа юм билээ. Энэ Үндсэн хууль зөрчсөн эсэх асуудлаар. Энэ дээр бол Монголын банк, эрх бүхий хуулийн этгээдүүд лоббидож өөрсдөдөө ашигтайгаар, ард иргэдийн эрх ашгийг хөндөх, өөрсдийгөө хамгаалах ийм олон шийдвэр гүйцэтгэлд халдаж байгаа ийм зохицуулалтуудыг шууд одоо Үндсэн хууль зөрчсөн гээд ингээд гомдол гаргуулаад өмгөөлөгч нарыг хөлслөөд ажиллуулж байна. Үүн дээр би цаашдаа олон удаа итгэмжлэгдсэн төлөөлөгчөөр очиход магадгүй та цэцийн гишүүнээр томилогдоод бас ажиллаж байх байх. Тэр үед бол бас Үндсэн хууль зөрчсөн эсэх асуудал дээр хуульч хүний нүдээр та гурвыг бас харж хандана гэдэгт итгэлтэй байна.

Хоёрт, үнэхээр улс төрөөс яаж ангид шийдвэр гаргаж чадах юм бэ? Өнөөдөр хэвлэл мэдээллээр явж байна. Ардчилсан намын бүлэг Засгийн газрын хоёр сайдыг Үндсэн хуулийн цэцэд өгнө гэж. Яг энэ цаг үе нь давхцаж байгаа шүү. Тэгээд цэцэд оччихоод хоёр Засгийн газрын гишүүн дээр Үндсэн хуулийн дүгнэлт гаргаад суух юм биш биз дээ. Би бол эрх зүйч хүний хувиар Та нараас хариуцлагатайгаар асууж байна. Хуульд хүндэтгэлтэй хандаж чадах уу?

Бид өнөөдөр хуулийн мэргэжлээр суралцаж байхад бол Үндсэн хуулийн цэцийн гишүүн гэдэг бол дээрээ хөх тэнгэртэй ийм л том алба. Энэ хүмүүсээс л одоо сургамж авч, энэ хүмүүс шиг хуульч болох юмсан гэж Монголын мянга мянган хуульчид харж яг энэ цаг мөчид үгийг чинь бас сонсох гэж байгаа.

Ингээд л эхнээсээ улс төржөөд л, Засгийн газрын хоёр гишүүнийг хэлэлцье гээд л дүгнэлт гаргаад л, тэгээд л нэг банкны захиалгаар дүгнэлт гаргаад суух юм биш биз дээ. Улс төр, элдэв хүний эрх ашиг, яриа хөөрөөгөө хойш нь тавиад хуульч хүн гэдгээ ухамсарлаж ажиллаж чадах уу гэдэг үгийг нэг үгээр хариулж өгөөчээ.

**Ш.Раднаасэд: -** 5 дугаар микрофон.

**Г.Туулхүү: -** Нэг үгээр хариулж өгөөчээ гэсэн учраас. Би чадна гээд л хариулчихъя.

**Ш.Раднаасэд: -** 4 дүгээр микрофон.

**Ц.Нанзаддорж: -** Хараат бус байж Үндсэн хууль, Үндсэн хуулийн үзэл баримтлалаа зөвхөн тэрүүнд үнэнч ажиллаж чадна би.

**Ш.Раднаасэд: -** 1 дүгээр микрофон.

**Б.Буяндэлгэр: -** Гишүүний асуултад хариулъя. Бичигдсэн хуулиас гадна тухайн хуулийг мөрдөж ажиллах, хэрэгжүүлэх үүрэгтэй хүний улс орноо гэсэн улс орныхоо эрх ашгийг дээгүүр тавьсан тийм ёс суртахуун, тийм сэтгэлтэй байх ёстой гэж боддог. Хэрвээ тийм сэтгэлгүй байх албан тушаалтан байх юм тэр хууль бол хэрэгжиж чадахгүй. Улс орны, ялангуяа энэ Үндсэн хуулийн цэц дээр янз бүрийн асуудал үүсэх юм бол төрийн хямралд хүргэж болох тийм эгзэгтэй юм үүсэж магадгүй. Тийм учраас өндөр ёс суртахуунтай, хуулийг хэрэгжүүлэх, тэр талаар хүч чадлаа, ёс суртахуунаа зориулж ажиллана. Баярлалаа.

**Ш.Раднаасэд: -** За баярлалаа. Б.Дэлгэрсайхан гишүүн.

**Б.Дэлгэрсайхан: -** Та бүхнийхээ энэ өдрийн амар амгаланг айлтгая. Тэгээд өмнө нь асуусан хоёр гишүүн маань ерөнхийдөө асуучихлаа. Тэгээд өнөөдөр орж ирж байгаа 3 хүний хувьд бол түүх намтрыг нь уншсан. Бас хуулийн шаардлагыг хангаж байгаа. Бас зарим нэгтэй нь хамт ажиллаж байсан. Ёс зүйтэй, ёс суртахуунтай тийм хүмүүс байна.

Тэгээд энэ 3 хүний хувьд бол одоо дэмжиж байна гэдгээ илэрхийлье. Тэгээд цаашид одоо бас саяны хоёр гишүүний хэлсний дагуу бас ёс суртахуунтай, улс төржилгүй, бас улс орноо гэсэн зөв шийдвэр гаргаж ажиллана байх гэдэгт итгэж байна. Амжилт хүсье. Баярлалаа.

**Ш.Раднаасэд: -** Нэр дэвшигчидтэй холбоотой үг хэлэх гишүүд байна уу? Алга байна. Санал хураалт явуулъя.

Үндсэн хуулийн цэцийн гишүүнд нэр дэвшигч Батсүх Буяндэлгэрийг дэмжье гэсэн томьёоллоор санал хураая. Санал хураалт.

84.6 хувиар санал дэмжигдсэн байна.

Үндсэн хуулийн цэцийн гишүүнд нэр дэвшигч Гомбожавын Туулхүүг дэмжье гэсэн томьёоллоор санал хураая. Санал хураалт.

100 хувиар санал дэмжигдсэн байна.

Үндсэн хуулийн цэцийн гишүүнд нэр дэвшигч Цагааны Нанзаддоржийг дэмжье гэсэн томьёоллоор санал хураая. Санал хураалт.

100 хувиар санал дэмжигдсэн байна.

Чуулганы нэгдсэн хуралдаанд Байнгын хорооны санал, дүгнэлтийг хэн танилцуулах вэ? Ж.Ганбаатар гишүүн танилцуулах уу. За. За та бүхэнд баярлалаа.

**Хоёр. Үндсэн хуулийн цэцийн гишүүнийг томилох тухай асуудал**

Дараагийн хэлэлцэх асуудал. Цэцийн гишүүн томилох тухай асуудал байгаа. Дэгийн хуулийн 40 дүгээр зүйлийн 1 дэх хэсэгт заасны дагуу Улсын Их Хурлаас санал болгосон нэр дэвшигчийн асуудал байгаа. Цэцийн гишүүнээр томилох тухай саналыг Их Хурлын дарга М.Энхболд танилцуулна.

**М.Энхболд: -** Хууль зүйн байнгын хороон дарга, гишүүд Та бүхний энэ өдрийн амгаланг айлтгая.

Үндсэн хуулийн 65 дугаар зүйлийн 1 дүгээрт заасны дагуу Үндсэн хуулийн цэцийн гишүүний 3 гишүүнийг Улсын Их Хурал нэр дэвшүүлж томилно гэсний дагуу Үндсэн хуулийн цэцийн гишүүн Дулам овогтой Сугарын бүрэн эрхийн хугацаа дуусаж байгаа тул би Төрийн байгуулалтын байнгын хороонд 5 сарын 21-ний өдөр Үндсэн хуулийн цэцийн гишүүнд Шилагарьдын Солонгыг нэр дэвшүүлэх тухай албан тоот хүргүүлж Төрийн байгуулалтын байнгын хорооны хурлаар хэлэлцүүлж дэмжүүлээд Улсын Их Хурлын даргын 107 тоот захирамж гаргаж өнөөдөр Хууль зүйн байнгын хороонд албан ёсоор нэр дэвшүүлсэн тухайгаа хүргүүлсэн.

Ш.Солонго 1962 онд Улаанбаатар хотод төрсөн. Нөхөр, 2 хүүхдийн хамтаар амьдардаг. Ам бүл 4. 1979 онд нийслэлийн 2З дугаар дунд сургууль. 1984 онд Москвагийн их сургуулийг хууль зүйн факультетыг хууль зүйч мэргэжлээр төгссөн. 1994 онд Тайваньд Зах зээлийн худалдааны хууль тогтоомжийн чиглэлээр, 2000 онд Австрали Улсад Захиргааны шийдвэрийн нөлөөллийн чиглэлээр, 2005 онд Холбооны Бүгд Найрамдах Герман Улсад Захиргааны ерөнхий хуулиар тус тус мэргэжил дээшлүүлсэн. Хуульч мэргэжилтэй. Гавьяат хуульч цолтой. Орос, англи хэлтэй ийм хүн байгаа.

Ажил, хөдөлмөрлөсөн байдлыг нь танилцуулбал, 1984-1992 онд Монгол Улсын Засгийн газрын Хэрэг эрхлэх газрын Хуулийн хэлтэст мэргэжилтэн, 1992-1994 онд мөн Засгийн газрын Тамгын газарт дэс түшмэл, тасгийн дарга, 1994-2000 онд Засгийн газрын Хэрэг эрхлэх газарт түшмэл, Засгийн газрын ахлах референт, 2000-2008 онд мөн газарт Хуулийн хэлтсийн даргаар тус тус ажиллаж байгаад 2008 оноос эхлээд Засгийн газрын Хэрэг эрхлэх газрын Тэргүүн дэд даргаар одоог хүртэл ажиллаж байгаа. Төрийн албанд 34 жил ажилласан.

Үндсэн хуулийн цэцийн тухай хуулийн 4.1 дүгээр заасан хууль, эрх зүйч мэргэжилтэй. Улс төрийн өндөр боловсролтой, мэргэшсэн хүн байна гэсэн энэ шалгуурыг бүрэн дүүрэн хангаж байгаа ийм хүн байгаа.

Байнгын хороо хэлэлцэж шийдвэрлэж өгөхийг хүсье.

**Ш.Раднаасэд: -** М.Энхболд даргад баярлалаа. Асуулт асуух гишүүн байна уу? Нэр дэвшигчээс. Алга байна. Үг хэлэх гишүүн байна уу? С.Эрдэнэ дарга.

**С.Эрдэнэ: -** Би зүгээр товчхон ганц үг хэлье. Ш.Солонго даргыг бол бүгдээрээ мэднэ. Олон жил бас төрийн ажил хийсэн туршлагатай.

Би бас яг энэ Үндсэн хуулийн цэцэд ийм туршлага хуримтлуулсан ийм чадварлаг боловсон хүчин дэвшиж очиж байгаад бол үнэхээр баяртай байгаа. Тэгээд Үндсэн хуулийн цэцэд очоод мэдээж яг л одоо нөгөө хуучин Засгийн газарт яаж ажиллаж байсан, бусад газар ажиллаж байсан тэр байр сууриа барьж ажиллаж чадна гэдэгт бол итгэлтэй байгаа.

Тэгээд Ш.Солонго даргад амжилт хүсье.

**Ш.Раднаасэд: -** Санал хураалт явуулъя. Үндсэн хуулийн цэцийн гишүүнд нэр дэвшигч Шилагарьдын Солонгыг дэмжье гэсэн томьёоллоор санал хураая. Санал хураалт.

100 хувиар санал дэмжигдлээ.

Чуулганы нэгдсэн хуралдаанд Байнгын хорооны санал, дүгнэлтийг Ж.Ганбаатар гишүүн танилцуулна. За баярлалаа.

**Гурав. Согтуурах, мансуурах донтой хүнийг захиргааны журмаар албадан эмчлэх тухай хуулийн шинэчилсэн найруулгын төсөл болон хамт өргөн мэдүүлсэн бусад хуулийн төслүүд */****Засгийн газар 2018.05.11-ний өдөр өргөн мэдүүлсэн, төслийн үзэл баримтлалыг хэлэлцэх эсэх/*

Дараагийн асуудал байгаа. Нөгөө ажлын хэсгийнхэн байна уу? Согтуурах, мансуурах донтой хүнийг захиргааны журмаар албадан эмчлэх тухай хуулийн төсөл болон холбогдох хуулийн төслийн хэлэлцэх эсэхийг шийднэ.

Хууль санаачлагчийн илтгэлийг Хууль зүй, дотоод хэргийн сайд Ц.Нямдорж танилцуулна.

**Ц.Нямдорж: -** Та бүгдийн өнөөдрийн амгаланг айлтгаж байна.

2000 онд энэ хууль анх батлагдсан. Сая бид шинэчилсэн найруулгын төслийг оруулж байна. Нөхцөл байдал нэлээн хүндрэлтэй байгаа. Ялангуяа энэ мансууруулах бодисын асуудал сүүлийн үед их анхаарал татаж байгаа. Сая Засгийн газарт Аюулгүйн зөвлөлд энэ чиглэлээр танилцуулга хийж тэндээс гарсан зөвлөмж, шийдвэрүүдийг хэрэгжүүлэх ажлыг зохион байгуулж байгаа гэдгийг хэлье.

Өргөн барьсан хуулийн төсөл 20 шахам зүйлтэй юм. Энэ төсөлд албадан эмчлэх үндэслэл, хүсэлт гаргах, эрүүл мэндийн тусламж, үйлчилгээ үзүүлэх байгууллагад дүгнэлт гаргах, сайн дураараа эмчлүүлэх хүсэлт гаргах, шүүхэд хүсэлт гаргах, шүүх шийдвэр гаргах, эмнэлэгт хүлээн авах, албадан эмчлэх эмнэлэг гэсэн бүлэгтэй. Тэр дотроо эмнэлгийн байгууллага, түүнийг мэргэжлийн удирдлагаар хангах асуудал, харуул хамгаалалт, санхүүжилт. Гуравдугаар бүлэгт нь албадан эмчилгээг хийх арга барил, эмчлүүлэгчийн эрх, үүрэг, албадан эмчилгээний хугацаа, эмнэлгээс гаргах, сургалтад хамруулах, ажилд нь эргүүлэн авах, бататгах эмчилгээнд хамруулах гэх мэтийн ийм асуудлуудыг тусгасан хуулийн төслийг та бүхэнд өргөн толилуулж байна.

Энэ хуультай холбогдуулаад Архидан согтуурахтай тэмцэх тухай хууль, Шүүхийн шийдвэр гүйцэтгэх тухай хууль гэсэн хоёр хуульд өөрчлөлт оруулах, бас хуучин мөрдөж байсан, одоо мөрдөж байгаа хуулийг хүчингүй болгох ийм дагавар гурван жижигхэн хуулийн төслийг өргөн мэдүүлсэн гэдгийг танилцуулж байна.

Энэ асуудлыг хэлэлцэж шийдвэрлэж өгөхийг хүсье.

**Ш.Раднаасэд: -** Асуулт асуух гишүүн байна уу? Л.Болд гишүүн.

**Л.Болд: -** Энэ хуультай холбоотой хоёр чиглэлийн юм асуух гээд байгаа юм. Одоо яг өмнөх хуулиасаа одоо энэ хууль шинэчлэн гарснаар яг ямар зохицуулалтууд одоо дутагдаад одоо энэ хуулиар бол сайжрах ёстой юм байна. Тийм ээ.

Энэ Монгол Улсын дагаж мөрдөж байгаа Үндсэн хууль, бусад хуулиуд, олон улсын гэрээ хэлэлцээр, конвенциуд. Хүний эрхийн асуудал дээр өмнөх хууль хэрэгжиж байхад гарч байсан зөрчлүүд одоо энэ хуулийн үед анхаарал татаж байгаа асуудлууд байна уу гэдэг талаар тодорхой мэдээлэл авмаар байгаа юм.

Хоёрт нь, үнэхээр энэ мансууруулах бодис, энэ хар тамхи гэж бид яриад байгаа. Энэ асуудлыг одоо бүх шатанд л ярьж байгаа л даа. Маш хүндэрсэн нөхцөл байдал бий болж байна гээд. Тэр хорих байгууллага дээр очиход 461 билүү. Эргээд л нөгөө бид чинь одоо Эрүүгийн хууль гаргаад л одоо ингээд энэ хорих байгууллагуудаа суллаж байгаа юм гээд байсан. Дахиад л дүүрсэн байна лээ л дээ. Дүүрсэн шалтгааныг нь асуухад нэлээд олон тооны залуучууд бол энэ мансуурах бодистой холбоотой энэ хэргийн хүрээнд тэнд шалгагдаж хоригдож байгаа юм билээ.

Тэгэхээр зүгээр нэг зүйлийг бол яг тэр газар бол тэр хэргийг нь хариуцахгүй байгаа учраас бас сайн тодруулж чадахгүй байна лээ. Одоо энэ ажлын хэсэг бол тодруулах байх. Одоо яг Монгол Улсад өнөөдөр энэ мансууруулах бодисын энэ асуудал яг ямар хүрээнд ямар түвшинд байна. Ямар нэр төрлөөрөө байна. Энэ судалгаа байна уу, үгүй юу? Одоо яг нийт мансууруулах бодисын өнөөдөр одоо гүйлгээ, хэрэглээ, худалдаа наймаа, арилжаа, энэ хууль бус контробандаар мэдээжийн хэрэг орж ирнэ. Дотоодод үйлдвэрлэл байвал дотоод үйлдвэрлэл байна уу? Яг нэр төрлөөрөө одоо ингээд хэргийг нь авч үзэх юм бол үнэхээр хэдэн хувь нь тэр нөгөө кокаин, героин гээд тийм хиймэл, одоо тийм хатуу гэж ярих юм уу даа одоо тэр мансууруулах бодисынхоо төрөлдөө багтаж байгаа юм. Хэдэн хувь нь одоо тэр өвс, ургамал гэдэг юм уу. Тэгээд хаанаас орж ирж байгаа. Монгол Улс чинь одоо дамжуулан тээвэрлэгч орон байна уу, эсвэл одоо хэрэглэгч нь давамгайлсан байна уу? Иймэрхүү асуудлуудыг нэг тодруулмаар байна л даа.

Нэлээн хэдэн жилийн өмнө бид бас энэ асуудлыг нэг их тийм анхаараагүй байхад тухайн үедээ бол бас олон улсын яриа хэлэлцээн дээр, ялангуяа Оросын Холбооны Улсын холбогдох байгууллагатай уулзаж байхад танайх ер нь энэ мансууруулах бодисын тээвэрлэлт, арилжаа наймаанд бол нэлээд тийм идэвхтэй орон болчихлоо шүү гэж тухайн үедээ сануулж байсан. Бид бол бас нэлээн цочирдож гайхаж л байсан л даа.

Тэгээд одоо ингээд сүүлийн жилүүдийн судалгаа, энэ байж байгаа байдлыг харахаар энэ асуудал бол үнэхээр одоо хүнд болсон байна гэдэг нь харагдаад байгаа юм.

Тэгэхдээ энэ доторхи бас нэг доторхи ялгамжийг нь бид гаргахгүй бол энэ дээр бол бас дотор нь тэмцэх стратеги, тактикаа төрийн байгууллагаас зөв авах, ярилцах, шийтгэлийнхээ хэмжээ. Тийм ээ. Энэ чинь нэлээд олон талаас нь харж байж цогц шийдэх л асуудал л даа. Тийм ээ. Ийм тоо судалгааг хариулж өгөөчээ гэж хүсэж байна.

**Ш.Раднаасэд: -** 2 номер. 2 дугаар микрофон.

**П.Сайнзориг: -** Л.Болд гишүүний асуултад хариулъя. Өмнөх хуулиас юугаараа өөр вэ, ямар зохицуулалтууд байна. Олон улсын гэрээ, конвенцитэй хэрхэн нийцэж байгаа асуудлууд байна.

Мэдээж өмнөх хууль маань Согтуурах, мансуурах донтой өвчтэй этгээдийг захиргааны журмаар албадан эмчлэх, албадан хөдөлмөр хийлгэх тухай гэж байсан. Энэ хуулийн бас нэг зохицуулалтын харилцаанаасаа хумигдаж ирсэн. Өөрөөр хэлэх юм бол албадан хөдөлмөрлүүлэх асуудал бол одоо байхгүй байгаа. Өөрөөр хэлэх юм бол манай нэгдэж орсон олон улсын гэрээ, конвенцийн дагуу аливаа албадан хөдөлмөр хийлгэх, энэ төрлийн албадлагын арга хэмжээ болоод ял шийтгэлийг халах асуудал тавигдсан байгаа. Энэ хүрээндээ бид бас олон улсын гэрээ, конвенцитэйгээ нийцүүлж энэ хуулийн үйлчлэх хүрээг тодорхойлж орж ирсэн байгаа.

Эндээ бол одоо үндсэндээ тодорхой төрлийн донтох эмгэгтэй буюу архины хамаарал, тодорхой мансуурах төрлийн бодис, магадгүй одоо ахуйн хүрээний тэр газ, цавуу үнэрлэхээс эхлээд энэ асуудал дээр бас захиргааны журмаар эдгээр хэрэглэж байгаа нөхдүүдийг гэмт хэрэгт холбогдох, гэмт хэргийн хохирогч болохоос нь өмнө бас одоо албадан эмчлэх. Эргээд энэ албадан эмчлэх үндэслэл, эмчилгээний стандарт, аль байгууллага нь ямар эрх үүрэгтэй оролцох вэ. Шүүхийн шийдвэр гарсны дараа хэрхэн энэ үйл ажиллагааг зохион байгуулах вэ. Гарсан этгээддээ эмчилгээ хийлгэсний дараагаар энэ этгээдийн эрх зүйн байдал, нийгмийн халамжийн асуудлыг хэрхэн авч үзэх вэ. Энэ уялдаатай энэ асуудлуудыг цогц байдлаар нь шийдэх үүднээс өмнөх хуулиас зохицуулалтыг илүү их нарийвчилж тусгасан гэж үзэхээр байгаа.

Хар тамхитай холбоотой асуудал бол нэлээн бас сэтгэл зовсон асуудал байгаа. Зүгээр 2017 оны байдлаар мансууруулах ийм сэтгэцэд нөлөөт бодистой холбоотой 282 үйлдэлтэй 117 эрүүгийн хэрэгт 275 хүнийг холбогдуулан хэрэг бүртгэлт мөрдөн байцаалтын ажиллагаа явуулсан байдаг.

Энэ оны нэгдүгээр улирлын байдлаар одоо яг энэ төрлийн гэмт хэрэгт одоо 61 гэмт хэрэгт 132 хүнийг саатуулж байгаа. Бас эргээд энэ одоо холбогдогчдын тоо бол одоо нэлээн бас өссөн байдалтай байгаад байгаа юм.

Тэгээд ерөнхийдөө бас насны хувьд бол нэлээн залуужсан байдалтай. Яах вэ яг ийм төрлийн бодистой холбоотойгоор төрөл төрлийн л юм байна. Каннабис, мөс, кокаин ч гэдэг юм уу, экстази гээд энэ химийн аргаар, лабораторийн аргаар гаргаж байгаа энэ бодисууд ч бас нэлээн түгээмэл байдалтай.

Эргээд яг хилд хэн нэгэн хар тамхи, мансууруулах бодисыг хилээр оруулж ирж байгаа гэмт хэргийн тоо бол харьцангуй бага байгаа. Ерөөсөө жилд нэгээс хоёр гурав байгаа. Тэгэхээр бас манай хил гаалийн хяналтын асуудал бол энэний ард бас одоо учир дутагдалтай байна гэж зүгээр харагдаж байгаа. Мэдээж орж ирсний дараа бол худалдах ч гэдэг юм уу, ашиг олох зорилгоор худалдаж байгаа ийм гэмт хэргүүд бол нэлээдгүй байгаа юм.

Тэгэхээр одоо яг орж ирж байгаа аргууд нь бол нэлээн нарийсчихсан. Одоо олон улсын шуудан, илгээмж, цахилгаан бараа ч гэдэг юм уу төрөл бүрээр л одоо нууж далдлах байдлаар ингэж орж ирж байгаа. Мэдээж одоо тэр хүнд төрлийн тэр кокаин ч гэдэг юм уу, одоо хураагдсан байдлаараа авч үзэх юм бол харьцангуй гайгүй. 0.4 грамм байдалтай л байна. Мэдээж одоо хамгийн түгээмэл нь бол одоо тэр каннабис, мөс зэрэг одоо энэ мансууруулах төрлийн эм, сэтгэцэд нөлөөлөх бодисууд байгаа.

Мөн нөгөөтэйгүүр Монгол Улсын бас тодорхой хэмжээний аймгуудад энэ олс гэх өвс ургамал ургадаг. Үүнийг одоо химийн болон гар аргаар устгах энэ асуудал байгаа. Бас эргээд энэ асуудал хариуцсан байгууллагуудын л зохион байгуулалт, төсөв мөнгөнөөс болоод устгал хийдэг боловч одоо яг бүрэн хэмжээний устгалыг бас хийж хараахан чадахгүй л одоо ургачихдаг энэ асуудлууд байгаа юм.

Тэгээд үүнтэй холбоотойгоор Хууль зүй, дотоод хэргийн яамнаас бас Эрүүгийн хууль дээр ял бодлогыг чангалах. Эргээд мансууруулах ийм сэтгэцэд нөлөөт бодисын эргэлтэд хяналт тавих тухай хуулийн шинэчилсэн найруулга. Үүнтэй холбоотойгоор үндэсний хөтөлбөр батлуулаад бас хэрэгжилтийг нь хангах. Эргээд энэ чиглэлийнхээ одоо гэмт хэрэг, зөрчлийг шалгах үүднээс одоо тодорхой хэмжээний хөрөнгө оруулалтуудыг шийдэж одоо 1.5 тэрбум төгрөгийн өртөгтэй бас Шүүх шинжилгээний хүрээлэн дээр бас лабораториудыг оруулж ирсэн. Үүнээсээ яг одоо ямар төрлийн.../минут дуусав/

**Ш.Раднаасэд: -** Ц.Нямдорж сайд.

**Ц.Нямдорж: -** Яг энэ хэрэгт мансууруулах бодис хэрэглэж хэрэгт холбогдож хоригдож байгаа хүмүүсийн тоо жаахан нэмэгдэж байгаа. Тэгэхдээ яг тэр 461-ийн ачаалалд нөлөөлөх хэмжээний тийм хавтгайрчихсан юм бол бас байхгүй.

Сая энэ асуудлаар Засгийн газарт нэг танилцуулга хийсэн. Ажил авснаасаа хойш. Засгийн газарт хийсэн танилцуулгын үндсэн дээр Аюулгүйн зөвлөлд нэг танилцуулга оруулж зөвлөмж гаргуулсан. Цагдаагийн байгууллагын ерөнхий газрын бүтцэд яг энэ хар тамхитай тэмцэх асуудлаар бие даасан нэгж байгуулсан. Бие даасан нэгж байгуулаад тэд нар нь ажлаа хийгээд эхэлснээс хойш энэ илрүүлэх, тэмцэх ажил идэвхжиж байна гэсэн тийм үнэлгээ бол байгаа. Бас илэрч баригдаж байгаа хүмүүсийн тоо нэмэгдэж байгаа явдал бол байгаа.

Хуулийн хувьд бол жишээ нь хуучин эрүүл мэндийн байгууллага энэ албадан эмчилгээний асуудалд ер оролцдоггүй байсан. Манайханд болохоор нөгөө энэ чиглэлийн мэргэшил нь дутаад байдаг. Тэгээд энэ төсөл дотор жишээ нь яг энэ эрүүл мэндийн байгууллагын чиг үүрэг гээд нэг бүтэн зүйл нэмж өгсөн байх жишээтэй. Ерөнхий тоон утгаараа бол хуулийн гол зүйл ангиуд нь ерөнхийдөө өөрчлөгдөж байгаа учраас шинэчилсэн найруулгын хэлбэр оруулж ирсэн гэдгийг би хэлье.

Ер нь бол энэ зөөвөрлөгчийн түвшинд хэрэгт орооцолдсон барьсан. Тэгээд энэ Малайзаар дамжсан, урд айлд ирж баригдсан, бас урд айлд явж байхдаа энэ хэрэгт холбогдсон тохиолдлууд нэлээн гарч байгаа. Чиглэл бол энэ хавьд л байгаа. Гол юманд орооцолдох чиглэл нь.

**Ш.Раднаасэд: -** Л.Болд гишүүн.

**Л.Болд: -** Түрүүн бас ажлын хэсэг дээр ярьж байгаад дутуу хариулчих шиг боллоо. Тэрийгээ гүйцээгээд өгч байсан мэдээллээ өгчихөөсэй гэж хүсэж байна.

Одоо ингээд хилээр болохоор ерөөсөө үндсэндээ нэг хэрэг. Үндсэндээ хилээр дамжсан илрүүлэлт бол байхгүй байгаад байгаа юм. Ингээд дотроо бол ингээд жилдээ 200, 300 гаруй хүн холбогдоод байдаг. Тэгэхээр энэ чинь өөрөө бол үнэхээр одоо манай энэ гааль, хяналтын байгууллагууд дээр нөхцөл байдал ямар байгааг илтгээд. Энэ дагуу ер нь тэгээд ямар арга хэмжээ авах юм бэ?

Яг тэр 200, 300 хүний холбогдож байгаа хэрэг дотроо яг тэр нөгөө нэг хамгийн хүнд ангиллын наркотик гэж яриад байна шүү дээ. Тийм ээ. Тэр нь одоо яг энэ холбогдсон хүмүүсийн хэдэн хувь нь байна вэ? Тэрэнд миний хувьд хамгийн их санаа зовдог байхгүй юу. Тэр бол үнэхээр улс орныг бүр хамгийн айхтар сүйрүүлэх, нөгөөдөх нь бол яах вэ гэмт хэрэгтэй тэмцээд хөтөлбөр гаргаад, залуучуудаа эрүүлжүүлээд ер нь бол тэнд бол бас арга хэмжээ авах арга зам харагдаад байх шиг байна. Нөгөөдөх нь яг хэдэн хувь байна вэ гэдгийг л сонирхоод байгаа юм л даа.

**Ш.Раднаасэд: -** 1 дүгээр микрофон.

**Б.Ариунжаргал: -** Л.Болд гишүүний асуултад хариулъя. Цагдаагийн дэд хурандаа Б.Ариунжаргал байна.

Энэ 2010 оноос өмнө бол энэ каннабистай холбоотой хэргүүд бол зонхилох хувийг эзэлж байсан. Энд бол мөс гэдэг бодис бол маш бага хэмжээгээр ордог. Хүүхэд залуучууд ер нь мэддэггүй. Гадуур зарагддаггүй ийм байсан. Тэгээд 2010 оноос хойш мөс гээд энэ нийллэг аргаар гаргасан бодисын хэрэг. Одоо бол нийт хэргийн бараг 50-иас 51 хувьтай тэнцэж байгаа.

Энэ мөс гээд бодис бол Монголд үйлдвэрлэгддэггүй. Мэдээж Хятад Ард Улсаас орж ирж байгаа. Ийм байгаа. Бусад энэ кокаин, героин ч гэдэг юм уу ийм бодистой холбоотой хэрэг манайд бүртгэгдээгүй. Ноднин нэг бүртгэгдсэн. Тэр нь бол яах вэ зүгээр мэдээллээр бид нар яах вэ энэ мөс оруулж ирж байгаа хүмүүстэй уулзахад Хятадад үнэтэй байдаг.../минут дуусав/

**Ш.Раднаасэд: -** 1 дүгээр микрофоныг дахиад.

**Б.Ариунжаргал: -** Тийм учраас энэ мөс гэдэг бодисыг оруулж ирж байгаа юм. Тэгээд хилээр оруулж ирсэн хэрэг цөөхөн байна гэдэг нь бол мөс бол тэртээ тэргүй Монголд үйлдвэрлэгддэггүй учраас заавал урд хөршөөс орж ирж байгаа. Энэ гаалийн хяналт шалгалт сул. Ер нь бага хэмжээтэй орж ирдэг учраас ерөөсөө баригдахгүй орж ирж байгаа.

Одоо яах вэ энэ хилээр орж ирэхэд нь барьж байгаа тохиолдлууд байгаа боловч яг энэ манай хуулийн зохицуулалтаар зөвхөн нөгөө хилийн бүсэд барьсан тохиолдолд улсын хилээр нэвтрүүлсэн гэж зүйлчилж байгаа учраас энэ хэрэг яг хилийн бүс дээр бид нар барьсан тохиолдолд улсын хилээр нэвтрүүлсэн гэж үзээд. Зүгээр хилийн бүсээс гарч ирээд тосож авсан хэргүүд бол байгаа. Тэрийг бол хилээр нэвтрүүлсэн гэж үзэхгүй учраас энэ статистикт орохгүй явж байгаа юм.

Мөсний хэрэглээ бол жил бүр илрүүлж байгаа хэмжээ бол жил болгон нэмэгдэж байгаа. 2017 онд 1699 грамм айс гээд бодис хураагдсан байна. Мөн энэ айсаас гадна бас энэ экстази, LSD зэрэг энэ химийн аргаар гаргаж авч байгаа бодисууд, бас хэрэглээ манайд байгаа. Ноднин бол энэ Голланд Улсын иргэн шуудан ашиглаж илгээмжээр оруулж ирж зарж байсан үйлдэл баригдсан. Оросын Холбооны Улс талаасаа бол мансууруулах бодис орж ирж байгаа тохиолдол бол бүртгэгдээгүй. Ер нь бол мэдээлэл байхгүй байгаа.

Мансуурах, сэтгэцэд нөлөөт эм, бодисыг Оросын Холбооны Улсаас оруулж ирж жижиглэнгээр зарж борлуулдаг тохиолдол бүртгэгдээд шалгагдаж байгаа юм.

**Ш.Раднаасэд: -** Ц.Нямдорж сайд.

**Ц.Нямдорж: -** Шүүхээр шийтгүүлсэн хүмүүсийнх нь тоог хэлээд өгчихөөч. Энд нуугаад байх юм байхгүй шүү дээ. Яг хэрэгт холбогдож шалгагдсан болон шүүхээр шийтгэгдсэн хүмүүсийнх нь тоог хэлээд өгчих.

**Ш.Раднаасэд: -** 2 дугаар микрофон.

**П.Сайнзориг: -** Үндсэндээ сүүлийн 3 жилээр л одоо хэлье гэж бодож байна. Яг одоо шүүхээр ял шийтгүүлсэн 2015 онд бол 157 хүн байна. 43.3 хувь нь биечлэн хорих ялаа эдэлсэн байна. 2016 онд бол одоо баривчлах шийтгэлээр 24, хорих ялаар 58 хүн, үүнээс биечлэн эдэлсэн 22, тэнсэн 24 байна. 2017 оны эхний хагас жилээр бол баривчлах шийтгэлээр бол 31, хорих ялаар 54, биечлэн эдэлсэн 21, тэнсэн 21 гэсэн ял хойшлуулсан байдалтай 2 гэсэн ийм статистик байж байна.

**Ш.Раднаасэд: -** Үг хэлэх гишүүн байна уу? Алга байна. Санал хураалт явуулъя.

Согтууруулах, мансуурах донтой хүнийг захиргааны журмаар албадан эмчлэх тухай хуулийн төслийн үзэл баримтлал болон холбогдох бусад хуулийн төслийг чуулганы хуралдаанд хэлэлцүүлэх нь зүйтэй гэсэн томъёоллоор санал хураая. Санал хураалт.

100 хувиар санал дэмжигдлээ.

Чуулганы нэгдсэн хуралдаанд Байнгын хорооны санал, дүгнэлтийг Н.Оюундарь гишүүн танилцуулах уу. За баярлалаа. Өнөөдрийн хуралдаан үүгээр дууслаа.

Дууны бичлэгээс буулгасан:

 ПРОТОКОЛЫН АЛБАНЫ

ШИНЖЭЭЧ Ц.АЛТАН-ОД